बीपीएल से नाम हटवाएं अपात्र, नहीं तो कार्रवाई
नपाध्यक्ष मुन्नालाल कुशवाह का बीपीएल कार्ड सामने आने के बाद प्रशासन ने उन सभी अपात्र लोगों को चेतावनी दी है जिनका बीपीएल कार्ड है। प्रशासन की ओर से कहा गया है कि अपात्र लोग अपने नाम बीपीएल से कटवाएं अन्यथा कार्रवाई होगी।
कलेक्टर राजीव दुबे ने सोमवार को टीएल बैठक के दौरान सभी एसडीएम, नपा सीएमओ सहित अन्य अधिकारियों को निर्देश देते हुए कहा है कि अपात्र लोगों के नाम सूची से काटे जाएं। कलेक्टर ने समय-सीमा के पत्रों के निराकरण की समीक्षा करते हुए जनसामान्य से अपील की है कि ऐसे बीपीएल कार्डधारी जो पात्र नहीं है, लेकिन उनका नाम बीपीएल सूची में है, वे अपना नाम तत्काल बीपीएल सूची से कटवाएं अन्यथा वैधानिक कार्रवाई की जाएगी।
कलेक्टर ने बीपीएल सूची में अपात्र लोगों के नाम की जांच हेतु विशेष अभियान चलाने के भी सभी अनुविभागीय दंडाधिकारियों को निर्देश दिए। उन्होंने खाद्य विभाग के अधिकारियों को भी निर्देश दिए कि ऐसे बीपीएल परिवार जो उचित मूल्य की दुकान से खाद्यान्न नहीं प्राप्त कर रहे है, उनकी जानकारी भी संकलित की जाए। बैठक में कलेक्टर ने आधार कार्डों की प्रगति की समीक्षा करते हुए इस कार्य में गति लाने के निर्देश देते हुए कहा कि जिले के सभी जनपद पंचायतों के मुख्य कार्यपालन अधिकारी आधारकार्ड की एंट्री समग्र पोर्टल पर कराए। इस कार्य में खाद्य निरीक्षक का भी सहयोग लें। उन्होंने जिले में महिला एवं बाल विकास विभाग की 24 आंगनबाड़ी केन्द्रों के भवन निर्माण हेतु ग्रामीण यांत्रिकी सेवा के अधिकारियों को निर्देश दिए कि जिन केन्द्रों के लिए भूमि आवंटित हो गई है, उनमें तत्काल निर्माण कार्य शुरू किया जाए।
hin_Deva hin_Deva hin_Deva hin_Deva